Witborskraaie 'dun prooispesies nie uit' » SciBraai
'n Witborskraai met 'n voëltjie in die bek. Foto: Verskaf
Witborskraaie is lief om ander klein voëltjies te vang, maar het dit 'n invloed op die bevolkings van inheemse voëls?
Dr. Arjun Amar van die Universiteit van Kaapstad se Percy FitzPatrick-instituut vir Afrika-voëlkunde het gesê dié verskynsel is iets wat baie mense sien en wat ontstellend kan wees.
"Die afleiding word dan gemaak dat witborskraaie dalk te veel kleintjies vang of van die eiers vreet, en dat dit 'n invloed kan hê op voëlgetalle, veral omdat daar die laaste paar jaar 'n toename in witborskraaie in die Wes-Kaap was."
Amar het gesê mense meen dus dat dit 'n bewaringsprobleem is omdat die aantal witborskraaie die laaste paar jaar met tot 13% toegeneem het, veral in die Wes-Kaap.
Dit is weens klimaatsverandering omdat dit in die suidweste van die land warmer is en natter elders.